"Ġiebu ruħhom magħna bi ħlewwa li ma bħalha" (Atti 28:2) Messaġġ mill-President tal-Kummissjoni Ekumenika Djoċesana tal-Arċidjoċesi ta' Malta għall-Ġimgħa ta' Talb għall-Għaqda fost l-Insara, 18-25 ta' Jannar 2020 Din is-sena, il-Ġimgħa ta' Talb għall-Għaqda fost l-Insara, se jkollu added value. Ir-raġuni hi għaliex il-materjal li se jintuża madwar id-dinja kollha matul din il-Ġimgħa kien imħejji mill-Insara tal-Knejjes differenti ġewwa Malta u Għawdex. L-istedina biex nagħmlu dan waslet f'Awwissu 2017. It-tħejjija tal-materjal saret bejn Frar u Mejju 2018, meta grupp rappreżentattiv tal-Knejjes f'Malta u Għawdex ħadem biex tiġi proposta tema ġenerali ("Ġiebu ruħhom magħna bi ħlewwa li ma bħalha", silta mill-Atti tal-Appostli, li aħna, f'dawn il-gżejjer, nafuha tajjeb ħafna), kif ukoll materjal ta' riflessjoni għal kull wieħed mit-tmint ijiem, mit-18 sal-25 ta' Jannar. Ngħid għalija, bħala l-koordinatur ta' dak il-proċess, li dik li għaddejna minnu kienet esperjenza tassew ekumenika fil-klima ta' talb u riflessjoni li nħolqot bejnietna. Imbagħad f'Settembru 2018, membri minn dan il-grupp lokali kellu erbat ijiem ta' laqgħat ma' grupp internazzjonali, maħtur mill-Kunsill Pontifiċju għall-Promozzjoni tal-Għaqda fost l-Insara u mill-Kunsill Dinji tal-Knejjes. Dan wassal biex jiġi ffinalizzat il-materjal kollu, li aktar tard kien approvat minn dawn iż-żewġ istituzzjonijiet fil-Vatikan u f'Ġinevra. Eventwalment, bdew it-traduzzjonijiet għall-ilsna prinċipali, biex imbagħad, għall-ħabta ta' Mejju 2019, il-materjal kien stampat u tqiegħed on-line. Huwa ta' pjaċir ngħid ukoll li Joe C. Aquilina kiteb il-kliem u kkompona kanzunetta li ntbagħtet mal-materjal għall-Ġimgħa ta' Talb għall-Għaqda fost l-Insara. Wieħed jista' jisma' u jara din il-kanunetta billi juża din il-link diġitali: Il-kliem u l-grafika jgħinu biex jitkompla jitwassal il-messaġġ ta' ospitalità li jinsab fil-qalba tat-tema tal-Ġimgħa Ekumenika. Tajjeb li nħarsu lejn l-ospitalità fuq almenu żewġ livelli: l-ewwel, fuq livell ekumeniku, meta Nsara ta' Knejjes differenti jagħmlu minn kollox biex, sa fejn dan huwa possibbli, juru akkoljenza lil xulxin; it-tieni, fuq livell mill-aktar uman, fejn tidħol l-akkoljenza u l-ospitalità lejn ħutna li qegħdin ibatu għax kellhom jaħarbu minn sitwazzjonijiet kiefra f'art twelidhom. Min hu tassew Nisrani, jagħmel minn kollox biex jgħix il-kliem li qalilna Ġesù: "Kull ma għamiltu ma' wieħed mill-iżgħar fost dawn ħuti, agħmiltuh miegħi" (Mt 25:40). Id-dmir tiegħi huwa li nħeġġeġ lil kull wieħed u waħda minnkom li nitolbu għall-għaqda fost l-Insara. Dan imħeġġin nagħmluh fuq livell personali, kif ukoll fuq livell komunitarju u ekkleżjali. Tkun ħaġa sabiħa li nwasslu lill-Poplu ta' Alla biex isir aktar konxju li hu msejjaħ biex jitlob għal dan il-għan. Kull min jista', huwa inkuraġġit jieħu sehem fis-Servizz Ekumeniku prinċipali li se jsir il-Ġimgħa 24 ta' Jannar fis-6.30pm, fil-Pro-Katidral Anglikan ta' San Pawl, ġewwa l-Belt Valletta. Inselli għalik u nixtieqlek kull ġid fil-Mulej. 6 ta' Jannar 2020 Silta bibblika L-għada t-tempesta ħabbtitna ħafna, bdew iwaddbu t-tagħbija l-baħar, u fit-tielet jum irmew it-tagħmir tal-ġifen b'idejhom stess. Għal ħafna jiem la dehret xemx u lanqas kwiekeb; it-tempesta li qabditna ma kinitx ħafifa, hekk li fl-aħħar tlifna kull tama li nsalvaw. In-nies kienu ilhom ħafna ma jieħdu xi ħaġa biex jitrejjqu; Pawlu waqaf f'nofshom u qalilhom: "Ħbieb, kien imisskom smajtu minni u ma tlaqtux minn Kreta; kontu teħilsu minn din il-ħsara u dan it-telf. Imma issa nwissikom biex tagħmlu l-qalb, għax ħadd minnkom m'hu se jitlef ħajtu; il-ġifen biss jintilef. Għax dal-lejl deherli anġlu ta' dak Alla li tiegħu jien u li lilu nqim, u qalli, 'Tibżax, Pawlu. Jeħtieġ li inti tidher quddiem Ċesari; ara, Alla tak il-grazzja li dawk kollha li qegħdin jivvjaġġjaw miegħek isalvaw.' Mela qawwu qalbkom, ħbieb. Jien nemmen f'Alla li hekk isir, sewwasew kif ħabbarli. Jinħtieġ iżda li naħbtu ma' gżira." Meta wasal l-erbatax-il lejl, konna ninsabu mitfugħin 'l hawn u 'l hemm fil-baħar ta' Adrija. Għall-ħabta ta' nofs il-lejl il-baħrin ħassew li konna resqin qrib xi art. Skandaljaw il-fond tal-baħar, u sabu għoxrin qama; mxejna ftit ieħor 'il quddiem, reġgħu skandaljaw, u sabu ħmistax. Huma beżgħu li xi mkien konna se naħbtu ma' xi skoll, u għalhekk niżżlu erba' ankri mill-poppa. Ix-xewqa tagħhom kienet li ma jdumx ma jisbaħ. Il-baħrin bdew ifittxu li jaħarbu mill-ġifen, u niżżlu dgħajsa l-baħar bħallikieku biex idendlu xi ankri mill-pruwa. Iżda Pawlu qal liċ-ċenturjun u lis-suldati: "Jekk dawn ma jibqgħux fuq il-ġifen, intom ma tistgħux issalvaw." Mbagħad is-suldati qaċċtu l-ħbula tad-dgħajsa u ħallewha tmur għal riħha. Meta sar il-ħin biex jisbaħ, Pawlu qabad jagħmel il-qalb lil kulħadd biex jitrejjqu b'xi ħaġa, u qalilhom: "Issa ġa ilkom erbatax-il ġurnata tistennew sajmin u ma dduqu xejn. Għalhekk agħmlu l-qalb u trejjqu b'xi ħaġa ta' l-ikel; dan jiswielkom għal saħħitkom, għax ħadd minnkom m'hu se jitlef xagħra waħda minn rasu." Kif qal dan, qabad il-ħobż, radd il-ħajr lil Alla quddiem kulħadd, qasam u beda jiekol. Mbagħad kulħadd għamel il-qalb, u ħadu xi ħaġa ta' l-ikel huma wkoll. Konna b'kollox mitejn u sitta u sebgħin ruħ fuq il-ġifen. Wara li xebgħu, bdew iħeffu l-ġifen u jwaddbu l-qamħ il-baħar. Xħin imbagħad sebaħ, l-art ma għarfuhiex; lemħu biss bajja bi xtajta fiha, u qatgħuha li, jekk jistgħu, jitfgħu l-ġifen fuqha. Rħew l-ankri u telquhom il-baħar, u ħallew ukoll l-irbit tat-tmun. Mbagħad tellgħu l-qala' ż-żgħir ta' quddiem għar-riħ u rħewlha lejn ix-xtajta. Iżda ħbatna ma' sikka bejn żewġ kurrenti, u l-baħrin waħħlu l-ġifen fuqha. Il-pruwa baqgħet imwaħħla sewwa fil-post u ma tħarrkitx iżjed, imma l-poppa bdiet titfarrak bil-qilla tal-mewġ. Is-suldati riedu kieku joqtlu l-priġunieri, li ma jmurx jaħrab xi ħadd minnhom bil-għawm; iżda ċ-ċenturjun, li ried isalva 'l Pawlu, ma ħalliex il-ħsieb tagħhom iseħħ. Lil dawk li kienu jafu jgħumu ordnalhom jintefgħu huma l-ewwel il-baħar u jmorru l-art; lill-oħrajn ordnalhom jilħqu x-xatt, min fuq twavel u min fuq bċejjeċ imkissra tal-ġifen. U hekk kulħadd qabad l-art qawwi u sħiħ. Meta ħlisna mill-għarqa, sirna nafu li l-gżira kien jisimha Malta. In-nies tagħha ġiebu ruħhom magħna bi ħlewwa li ma bħalha. Laqgħuna tajjeb lilna lkoll u qabbdulna ħuġġieġa, għax kienet bdiet nieżla x-xita u kien il-bard. Mela Pawlu qabad qabda zkuk niexfa u tefagħhom fin-nar. Fiz-zkuk kien hemm lifgħa li, malli ħasset is-sħana, ħarġet u qabdet ma' id Pawlu. In-nies tal-gżira, kif raw il-lifgħa mdendla ma' idu, bdew jgħidu wieħed lil ieħor: "Dan ir-raġel żgur xi qattiel, għax għad li ħelisha mill-baħar, il-Ġustizzja ma ħallitux jgħix!" Imma hu farfar il-lifgħa ġon-nar u ma ġralu xejn. Huma stennew li se jarawh jintefaħ jew jaqa' u jmut f'daqqa. Wara li damu jistennew ħafna u raw li ma ġralu ebda deni, biddlu l-ħsieb u bdew jgħidu li kien xi alla. F'dawk l-inħawi kien hemm l-oqsma tal-prinċep tal-gżira, li kien jismu Publju. Dan laqagħna u bil-qalb kollha żammna għandu tlitt ijiem. Missier Publju inzerta mixħut, marid bid-deni u d-disenterija. Pawlu daħal ħdejh, għamel talba, qiegħed idejh fuqu u fejjqu. Wara dan imbagħad bdew ukoll jersqu għandu l-morda l-oħra tal-gżira, u hu fejjaqhom. Wrewna ġieħ kbir, u meta ġejna biex nitilqu, għabbew fuq il-ġifen kull ma konna neħtieġu. Talbiet ta' Maħfra Nissuġġerixxu li dawn it-talbiet jintużaw fil-bidu tal-Quddies li jiġi ċċelebrat bejn it-18 u l-25 ta' Jannar Alla Missier, aħfrilna ta' kemm ma ġibniex ruħna ta' aħwa ma' membri ta' Knejjes Insara oħra. Mulej ħniena. Ġesù Kristu, ħenn għalina u naddafna minn kliem iebes li jweġġa' li għidna dwar persuni minn pajjiżi oħra li sabu kenn fi gżiritna. Kristu ħniena. Spirtu Qaddis Alla, saffi l-Knejjes Insara mill-firdiet, pika u preġudizzji antiki, u minn nuqqas ta' mħabba u koperazzjoni. Mulej ħniena. Talbiet tal-Fidili Nsara Waħda jew aktar minn dawn it-talbiet jistgħu jiżdiedu mat-Talbiet tal-Fidili tal-Quddiesa jew mal-Preċi fil-Liturġija tas-Sigħat Mulej, Missier Qaddis, nitolbuk biex trattab l-ebusija ta' qalbna biex nilqgħu bil-qalb membri ta' Knejjes Insara oħra. Nitolbu. Mulej, Missier Qaddis, Ibnek Ġesù, qabel il-Passjoni tiegħu, talab li d-dixxipli tiegħu jkunu lkoll ħaġa waħda. Nitolbuk bil-ħrara kollha għall-għaqda fost l-Insara biex flimkien inkunu xhieda tal-imħabba tiegħek għalina. Nitolbu. Mulej, Missier Qaddis, nitolbu biex timla bir-rieda tajba lil dawk kollha li huma msejħin biex iġibu 'l quddiem id-djalogu ekumeniku. Nitolbu. Mulej, Missier qaddis, fejjaq il-ġrieħi antiki li firdu bosta Knejjes Insara minn xulxin, billi flimkien inkunu strumenti tal-paċi tiegħek. Nitolbu. Riflessjoni qasira għal kuljum 18-25 ta' Jannar 2020 Nissuġġerixxu li dawn ir-riflessjonijiet jintużaw, jew fil-bidu tal-Quddiesa, jew f'laqgħat oħra ta' talb li jsiru fil-parroċċi, kappelel jew gruppi oħra. Is-Sibt 18 ta' Jannar 2020 Tema: Ir-Rikonċiljazzjoni: Nitfgħu t-tagħbija l-baħar "L-għada t-tempesta ħabbtitna ħafna, bdew iwaddbu t-tagħbija l-baħar, u fit-tielet jum irmew it-tagħmir tal-ġifen b'idejhom stess. ... In-nies kienu ilhom ħafna ma jieħdu xi ħaġa biex jitrejjqu; Pawlu waqaf f'nofshom u qalilhom: "Ħbieb, kien imisskom smajtu minni u ma tlaqtux minn Kreta; kontu teħilsu minn din il-ħsara u dan it-telf"." (Atti 27:18-19.21) Bħala Nsara minn Knejjes u Tradizzjonijiet differenti, diżgrazzjatament tul il-medda tas-sekli, akkumulajna tagħbija ta' pika, imrar u suspett bejnietna. Aħna nirringrazzjaw lil Alla tal-Moviment Ekumeniku, imwieled aktar minn mitt sena ilu. Il-laqgħa tagħna ma' Nsara minn Knejjes oħra u t-talba għall-għaqda fost l-Insara jinkuraġġuna biex naħfru u nilqgħu lil xulxin, u ngħixu r-rikonċiljazzjoni. Ejjew ma nħallux it-tagħbija tal-imgħoddi żżommna milli nersqu aktar lejn xulxin. Il-Ħadd 19 ta' Jannar 2020 Tema: Niddawlu: Infittxu d-dawl ta' Kristu u ngħadduh lill-oħrajn "Għal ħafna jiem la dehret xemx u lanqas kwiekeb; it-tempesta li qabditna ma kinitx ħafifa, hekk li fl-aħħar tlifna kull tama li nsalvaw." (Atti 27:20) Kristu huwa d-dawl u l-mexxej tagħna. Mingħajr id-dawl u l-gwida ta' Kristu, aħna nitilfu t-triq. Meta aħna l-Insara ma nibqgħux insammru ħarsithom fuq Kristu, nibżgħu minn xulxin u ninfirdu. Meta jiġri dan, ħafna nies ta' rieda tajba li mhumiex Insara ma jarawx id-dawl ta' Kristu, għax il-firdiet ta' bejnietna jżommu dan id-dawl milli jidher. Aktar ma nfittxu d-dawl tal-Mulej, aktar nersqu lejn xulxin, u għalhekk inkunu nistgħu nwasslu d-dawl ta' Kristu, id-dawl tad-dinja. It-Tnejn 20 ta' Jannar 2020 Tema: It-Tama: Il-messaġġ ta' San Pawl "Imma issa nwissikom biex tagħmlu l-qalb, għax ħadd minnkom m'hu se jitlef ħajtu; il-ġifen biss jintilef. ... ħadd minnkom m'hu se jitlef xagħra waħda minn rasu." (Atti 27:22.34) Bħala Nsara minn Knejjes u Tradizzjonijiet mifridun bejniethom, aħna spiss naqtgħu qalbna meta naraw ftit biss progress fil-mixja lejn l-għaqda li tidher. Fil-fatt, xi wħud qatgħu qalbhom u jaraw din l-għaqda bħala ideal li ma jistax jintlaħaq. Oħrajn lanqas biss jaraw l-għaqda bħala aspett neċessarju tal-fidi Nisranija. Waqt li nitolbu għad-don tal-għaqda viżibbli, ejjew nagħmlu dan b'fidi sħiħa u b'ħafna tama, waqt li npoġġu l-fiduċja kollha tagħna fil-providenza ta' Alla. Alla jimxi magħna fit-triq lejn l-għaqda. M'aħniex se nintilfu. It-Tlieta 21 ta' Jannar 2020 Tema: Fiduċja: Tibżgħux, iżda emmnu "Għax dal-lejl deherli anġlu ta' dak Alla li tiegħu jien u li lilu nqim, u qalli, 'Tibżax, Pawlu. Jeħtieġ li inti tidher quddiem Ċesari; ara, Alla tak il-grazzja li dawk kollha li qegħdin jivvjaġġjaw miegħek isalvaw.' Mela qawwu qalbkom, ħbieb. Jien nemmen f'Alla li hekk isir, sewwasew kif ħabbarli. Jinħtieġ iżda li naħbtu ma' gżira." (Atti 27:23-26) Fil-qalba tat-tempesta, Pawlu jqawwi l-qalb ta' dawk li kien magħhom, maħkuma kif kienu mill-biża' u l-qtigħ il-qalb. Is-sejħa komuni tagħna li nkunu dixxipli ta' Ġesù Kristu tissarraf f'li, bħalu, inkunu sinjal li jmeruna. F'dinja mimlija ansjetà, aħna msejħin li nkunu xhieda tat-tama billi npoġġu l-fiduċja tagħna fil-providenza kollha mħabba ta' Alla. Minkejja kollox u minkejja kull tempesta tal-ħajja, aħna mhux se negħrqu jew nintilfu. Għax l-imħabba fidila ta' Alla tibqa' għal dejjem. L-Erbgħa 22 ta' Jannar 2020 Tema: Saħħa: Naqsmu l-ħobż waqt il-vjaġġ "Meta sar il-ħin biex jisbaħ, Pawlu qabad jagħmel il-qalb lil kulħadd biex jitrejjqu b'xi ħaġa, u qalilhom: "Issa ġa ilkom erbatax-il ġurnata tistennew sajmin u ma dduqu xejn. Għalhekk agħmlu l-qalb u trejjqu b'xi ħaġa ta' l-ikel; dan jiswielkom għal saħħitkom, għax ħadd minnkom m'hu se jitlef xagħra waħda minn rasu." Kif qal dan, qabad il-ħobż, radd il-ħajr lil Alla quddiem kulħadd, qasam u beda jiekol. Mbagħad kulħadd għamel il-qalb, u ħadu xi ħaġa ta' l-ikel huma wkoll." (Atti 27:33-36) L-istedina ta' San Pawl biex dawk li kienu fuq il-ġifen maqbud fit-tempesta jitrejqu b'xi ħaġa kienet tfisser li setgħu jissaħħu biex ikomplu l-vjaġġ iebes. Il-fatt li kielu ftit tal-ħobż kien sinjal li għaddew minn bidla fl-atteġġjament ... minn qtigħ il-qalb għal kuraġġ. Bl-istess mod, l-Ewkaristija jew iċ-Ċena tal-Mulej tipprovdilna l-ikel għall-vjaġġ u twassalna għall-ħajja f'Alla. Nissaħħu. Il-qsim tal-ħobż – fil-qalba tal-ħajja u tal-qima tal-komunità Nisranija – jibnina waqt li nimpenjaw ruħna għall-qadi Nisrani. Aħna nixxennqu li jasal dak il-jum meta l-Insara kollha jkunu jistgħu jieħdu sehem mill-istess mejda u jirċievu s-saħħa mill-istess ħobża u mill-istess kalċi. Il-Ħamis 23 ta' Jannar 2020 Tema: Nilqgħu lil xulxin: Nuru ħlewwa li ma bħalha "Meta ħlisna mill-għarqa, sirna nafu li l-gżira kien jisimha Malta. In-nies tagħha ġiebu ruħhom magħna bi ħlewwa li ma bħalha. Laqgħuna tajjeb lilna lkoll u qabbdulna ħuġġieġa, għax kienet bdiet nieżla x-xita u kien il-bard. ... F'dawk l-inħawi kien hemm l-oqsma tal-prinċep tal-gżira, li kien jismu Publju. Dan laqagħna u bil-qalb kollha żammna għandu tlitt ijiem." (Atti 28:1-2.7) Ilbieraħ, il-Knisja f'Malta u f'Għawdex iċċelebrat it-tifkira għażiża ta' San Publiju li b'ġenerożità kbira laqa' għandu għal tlett ijiem lil dawk li ħelsuha mill-għarqa. Imm qabel dan, kienu l-Maltin missirijietna li taw l-ewwel għajnuna lil dawk li laħqu x-xatt wara t-tiġrif tal-ġifen, billi urew ħlewwa li ma bħala lil 276 persuna, fosthom lil San Pawl. Kull meta aħna nuru l-imħabba lid-dgħajfin u l-foqra, aħna nkunu qed nixbhu l-qalb ta' Alla li fiha hemm post speċjali għall-foqra u l-vulnerabbli. Kull meta aħna nilqgħu persuni ġejjin minn kultura oħra, jew li għandhom twemmin ieħor, immigranti u refuġjati, inkunu qed inħobbu lil Kristu nnifsu, u nħobbu kif Alla jħobb. Il-Ġimgħa 24 ta' Jannar 2020 Tema: Il-konverżjoni: Konverżjoni tal-qalb u tal-moħħ "Mela Pawlu qabad qabda zkuk niexfa u tefagħhom fin-nar. Fiz-zkuk kien hemm lifgħa li, malli ħasset is-sħana, ħarġet u qabdet ma' id Pawlu. In-nies tal-gżira, kif raw il-lifgħa mdendla ma' idu, bdew jgħidu wieħed lil ieħor: "Dan ir-raġel żgur xi qattiel, għax għad li ħelisha mill-baħar, il-Ġustizzja ma ħallitux jgħix!" Imma hu farfar il-lifgħa ġon-nar u ma ġralu xejn. Huma stennew li se jarawh jintefaħ jew jaqa' u jmut f'daqqa. Wara li damu jistennew ħafna u raw li ma ġralu ebda deni, biddlu l-ħsieb u bdew jgħidu li kien xi alla." (Atti 28:3-6) In-nies li għall-ewwel ħasbu li Pawlu ta' Tarsu kien qattiel biddlu l-ħsieb tagħhom meta raw li kienu żbaljati fil-ġudizzju tagħhom. Il-ġrajja straordinarja tal-lifgħa wasslet lin-nies tal-gżira jaraw l-affarijiet b'mod differenti. Dan wassalhom biex jilqgħu l-messaġġ ta' Kristu permezz ta' Pawlu. Aħna u naħdmu għall-għaqda u r-rikonċiljazzjoni fost l-Insara spiss inkunu sfidati sabiex nħarsu lejn ħutna b'għajnejn ġodda. Dan jitlob minna konverżjoni kontinwa. Naslu li nwarrbu minna xi ideat ħżiena li kellna, u bil-mod il-mod noqorbu aktar lejn l-għaqda. Illejla, fis-6.30pm, hemm Servizz Ekumeniku fil-Knisja tal-Anglikani, il-Belt. Kulħadd huwa mistieden. Is-Sibt 25 ta' Jannar 2020 Tema: Ġenerożità: Nilqgħu mingħand ħaddieħor u nagħtu lill-oħrajn "Missier Publju inzerta mixħut, marid bid-deni u d-disenterija. Pawlu daħal ħdejh, għamel talba, qiegħed idejh fuqu u fejjqu. Wara dan imbagħad bdew ukoll jersqu għandu l-morda l-oħra tal-gżira, u hu fejjaqhom. Wrewna ġieħ kbir, u meta ġejna biex nitilqu, għabbew fuq il-ġifen kull ma konna neħtieġu." Ir-rakkont tan-nawfraġju ta' San Pawl huwa mimli azzjonijiet fejn hemm min qed jagħti u min qed jirċievi. Pawlu u dawk li kienu miegħu rċevew ħafna mħabba mill-Maltin. Pawlu jagħti l-fejqan lil missier Publiju u morda oħra. Wara li n-nies li sfaw mingħajr ġifen tilfu kull ma kellhom, huma rċevew kull ma kellhom bżonn għat-tliet xhur li damu Malta, u qabel ma komplew il-vjaġġ, missirijietna tawhom il-meħtieġ kollu b'abbundanza kbira. Biex nagħtu jeħtieġ li l-ewwel nitgħallmu nirċievu – mingħand Kristu u mingħand l-oħrajn. Kultant lanqas biss nintebħu li aħna qed nirċievu ħafna mħabba mingħand persuni li huma differenti minna. Dawn l-azzjonijiet iwassluna biex induqu l-ġenerożità u l-fejqan tal-Mulej. Aħna li tfejjaqna mill-Mulej, nirrealizzaw li aħna għandna ngħaddu lil ħaddieħor dak li rċevejna. Talbiet oħra Dawn inkitbu minn rappreżentanti ta' xi wħud mill-Knejjes Insara li jinsabu fil-Gżejjer tagħna. Traduzzjoni Maltija: Għażiż Alla, il-kelma tiegħek hija musbieħ għal riġlejja u dawl fil-mogħdija tiegħi (Salm 119:105). Jekk aħna ma nimxux warajk, nintilfu u naqbdu toroq żbaljati. Nies minn pajjiżi oħra u minn reliġjonijiet oħra jiġu għandna. Refuġjati fi bżonn kbir jiġu għandna. Il-grazzja tiegħek li tfejjaq tiddi fuqhom ukoll. Tħalliniex nabbandunawhom għad-dlamijiet tal-miżerja tagħhom; agħtina s-saħħa u l-għerf biex naqsmu d-dawl divin tiegħek mal-ġirien tagħna, imxi magħna u saħħaħna matul il-vjaġġ tal-ħajja. Traduzzjoni Maltija: Missierna fis-smewwiet, aħna nistqarru li kull don tajjeb u perfett ġej minnek. Mulej, xprunana biex ngħixu b'mod ġeneruż. Permezz tal-grazzja tiegħek, agħmel li naraw lil oħrajn kif tarahom int. Tħallix id-differenzi ta' bejnietna jxekklu l-ġenerożità tagħna. Agħmel li l-ħajja tagħna tfur bl-imħabba sagrifikata tiegħek, waqt li nfittxu li nkunu idejk u riġlejk f'din id-dinja fejn hemm tant ħtiġijiet u tant weġgħat. Dan nitolbuh fl-isem ta' Ġesù. Ammen. Traduzzjoni Maltija: Missierna li inti fis-smewwiet, li tinsab kullimkien u li tħaddan lil kulħadd, imliena bil-grazzja tiegħek, bit-tjubija tiegek u bl-imħabba tiegħek, biex nemmnu fik, u biex ma nibżgħux fil-ħin tat-tentazzjoni, u biex ma niċħdux il-fidi tagħna u nibqgħu b'saħħitna li ġejja kollha minnek. Agħtina l-qawwa biex niċħdu l-qawwa tax-Xitan u li ma nemmnux l-ħwejjeġ fiergħa mibgħuta lilna minnu. Agħmel li nibqgħu magħqudin miegħek b'rabta li ma tinħallx il-jiem kollha ta' issa, u għal dejjem ta' dejjem. Ammen.
"Ġiebu ruħhom magħna bi ħlewwa li ma bħalha"